**Kashfa King Gashamura** (født 14. august 1989), kjent som **Kash** eller **Kash King**, er en norsk skuespiller, vokalist og programleder. Gashamura var programleder på NRK Super som leder for programserien *Kash og Zook* for NRK barne-tv. Han har også spilt i flere oppsetninger på blant annet Chateau Neuf.

I 2009 ble han nominert til årets navn i Follo.

Kash er opprinnelig fra Rwanda, men kom til Norge da han var to år gammel. Han har vokst opp i Ås, og bodde flere år i Oslo før han flyttet tilbake til Ås.

TV
--

Gashamura har vært programleder for TV-programmet *Kash og Zook* som ble sendt hverdager sommeren 2012, på NRK Super. Figuren "Zook" er en teaterdukke utformet som et lite troll eller monster, som ble først brukt i serien Kometkameratene. Senere ble serien sendt høsten 2013.

Han spilte den syngende læreren i ti episoder av NRK-serien *Lesekorpset* fra 2013. Han var også å se i NRK-serien *Taxi*, som ble vist på TV i 2011. I 2011 deltok han også i programserien *Det store korslaget* som medlem av «Team Erik og Kriss», hvor koret kom på tredjeplass i konkurransen. 

Kash King sang tre låter under TV-aksjonen i 2012, som var til inntekt for Amnesty International.

Kash reiste til Rwanda med programmet *Hva har du i bagasjen?*, som ble sendt på NRK1 høsten 2012.

Høsten 2014 var han deltager i TV 2-programmet *Skal vi danse?*.

Teater/musikal
--------------

Gashamura spilte i musikalen *Hair* på Chateau Neuf i Oslo sommeren 2009, i rollen som «Hud Johnsen». Han spilte også rollen som «Lysander» i en oppsetning av William Shakespeares *En midtsommernattsdrøm* på Spiraltoppen i Drammen. 

I 2010 var han med i teateroppsetningen *Knappestøperen*, basert på Henrik Ibsens *Peer Gynt*, med Toralf Maurstad var regissør. Denne oppsetningen hadde premiere i Drammen i juni 2010. 

Kash King Gashamura spilte også hovedrollen som Mowgli i *Jungelboken* på Det Norske Teateret høsten 2012. Han overtok rollen som Mowgli etter Adil Khan.

Han spilte på nytt Hud i en oppsetning av musikalen *Hair* i 2018. I den samme oppsetningen medvirket blant andre Josefine Frida Pettersen.

Radio
-----

Gashamura jobbet i radiostasjonen NRJ Norge fra sommeren 2009 til sommeren 2010, på kanalen Morgenshow. Gashamura startet i NRK P3, hvor han jobbet som reporter for P3-sommer og som programleder på NRK MP3 i helgene. I februar 2022 startet han som programleder i Radio Metro.

Referanser
----------

1. ↑   oppført som Kash King, www.csfd.cz[Hentet fra Wikidata]
2. 1 2 3  NRK (9. oktober 2012). «Flyktet med to år gamle Kashfa». *NRK* **(norsk)**. Besøkt 12. november 2017.
3. 1 2 3 4  «Østlandets Blad - Sterkt møte med fortiden». *www.oblad.no* **(norsk)**. 9. oktober 2012. Besøkt 12. november 2017. «Ås-gutten Kashfa Gashamura (23) er mest kjent som barne-TV-onkel Kash King i programmet "Kash og Zook" på NRK Super. Men han er en fyr med mange talenter, noe som stadig flere synes å oppdage. ØB møter ham i kantinen til Det Norske Teatret. Der spiller han for tiden rollen som Mowgli i Jungelboken - på hovedscenen. Stykket hadde première sist fredag. Så skal han delta som artist under innsamlingsaksjonen på NRK senere denne måneden. TV-programmet "Hva har du i bagasjen?", også det på NRK, har kanskje vært det aller mest interessante for Kash i de siste, travle månedene. Programmet ledes av Noman Mubashir og tar med norske kjendiser tilbake til røttene deres, og presenterer samtidig landet de reiser til.»
4. ↑  «Kash og Zook: Se episoden "Hoppe tau"». *NRK TV* **(norsk)**. 15. august 2013. Besøkt 12. november 2017.

Eksterne lenker
---------------

* (en) Kashfa Gashamura – kategori av bilder, video eller lyd på Commons Rediger på Wikidata
* (en) Kashfa Gashamura på Internet Movie Database Rediger på Wikidata

* (no) Kashfa Gashamura hos Sceneweb Rediger på Wikidata